Okresná prokuratúra Námestovo 
Hviezdoslavovo námestie 213, 029 01 Námestovo

Sp. zn. : Pv 328/11/5507	Námestovo, 20.1.2012
EEČ : 2-41-2-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Námestovo
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
 v obci XXXXX a všade tam, kde sa zdržiaval v období od 01. 08. 2009 do 31.12.2011 aj napriek zákonnej povinnosti vyživovať svoje deti, ktorá mu, ako rodičovi, vyplýva priamo zo Zákona o rodine a ktorej rozsah bol určený  rozsudkom   Okresného súdu Námestovo, sp. zn. 5C 230/2008, zo dňa 08.09.2009 v spojení s rozsudkom Krajského súdu v Žiline sp. zn. 5Co 359/2009, zo dňa 24.11.2009,  na  deti XXXXX sumou 73,- eur, XXXXX sumou 63,- eur, XXXXX sumou 53,- eur a XXXXX sumou 43,- eur mesačne, vždy do každého 15-teho dňa v mesiaci vopred k rukám matky, vyživovaciu povinnosť si  neplnil pravidelne a v uvedenej výške, s výnimkou mesiaca  august 2009, kedy uhradil 20,- eur, september 2009, kedy uhradil 150,- eur, október 2009, kedy uhradil 100,- eur, november 2009, kedy uhradil 80,- eur, december 2009, kedy uhradil 100,- eur, január 2010, kedy uhradil 40,- eur, február 2010 sumu 50,- eur, marec 2010 sumu 50,- eur, apríl 2010 sumu 300,- eur, máj 2010 až august 2010, kedy uhradil po 100,- eur, september až november 2010, kedy uhradil po 150,- eur, december 2010, kedy uhradil 160,- eur, január a marec 2011, kedy uhradil po 150,- eur, apríl 2011, kedy uhradil 200,- eur, máj 2011, kedy uhradil 230,- eur, jún 2011, kedy uhradil 50,- eur, júl 2011, kedy uhradil 70,- eur, august 2011, kedy uhradil 240,- eur, september 2011, kedy uhradil 50,- eur, október 2010, kedy uhradil 250,- eur, november 2011, kedy uhradil 240,- eur, december 2011, kedy uhradil 232,- eur, pričom od 08.06.2009 pozastavil prevádzkovanie živnosti a nezabezpečil si dostatok finančných prostriedkov na platenie výživného, nepoberal dávky v hmotnej núdzi, v dôsledku čoho mu vznikol dlh na výživnom voči oprávnenej XXXXX vo výške 2.966,- eur, ktorý uhradil v mesiaci december 2011 v celom rozsahu, 
Právna veta:
pretože zanikla trestnosť činu
Odôvodnenie:
Vyšetrovateľ Okresného riaditeľstva PZ, odboru kriminálnej polície, oddelenia všeobecnej kriminality v Dolnom Kubíne vykonával pod spisovou značkou ORP-358/OVK-DK-11 skrátené vyšetrovanie v trestnej veci obvineného XXXXX  trestne stíhaného pre prečin zanedbania povinnej výživy podľa § 207 odsek  1, ods. 3 písm. b) Trestného  zákona, ktorého sa mal dopustiť na tom skutkovom základe, ktorý je uvedený vo výrokovej časti  tohto uznesenia. 
Vyšetrovateľ PZ po skončení skráteného vyšetrovania predložil na tunajšiu prokuratúru spisový materiál spolu s návrhom na  zastavenie trestného stíhania vedeného proti XXXXX pre prečin zanedbania povinnej výživy podľa § 207 odsek 1, ods. 3 písm. b)  Trestného  zákona s poukazom na ustanovenie § 86 písmeno a) Trestného zákona. 
Preskúmaním predloženého spisového materiálu som dospela k záveru, že dokazovanie bolo vykonané v náležitom rozsahu a v súlade so zákonom, pričom výsledky skráteného vyšetrovania odôvodňujú zastavenie trestného stíhania podľa § 215 odsek  1 písmeno h) Trestného  poriadku z dôvodu účinnej ľútosti podľa § 86 písmeno a) Trestného  zákona. 
	Obvinený XXXXX vo svojej výpovedi  v prípravnom konaní  uviedol, že s manželkou XXXXX má štyri deti, ktoré po rozvode manželstva boli zverené do jej osobnej starostlivosti a bol zaviazaný prispievať na ich výživu od 01.12.2008 spolu sumou 232,- eur mesačne. V čase rozvodu pracoval brigádnicky pre spoločnosť Slovaktual, kde mal príjem asi 500,- až 600,- eur. V mesiaci jún 2009 si zrušil živnosť z dôvodu, že mu bolo psychicky zle a nedarilo sa mu v robote, potom trvalo nepracoval, vykonával občas brigády, kde si niečo zarobil. Mesačne si takto zarobil približne 200,- eur, z čoho žil a ak mu zostali peniaze, poslal ich manželke ako výživné. Zároveň obvinený uviedol, že sa bude snažiť s manželkou dohodnúť a uhradiť dlh v splátkach.  
Svedkyňa poškodená XXXXX vo svojej výpovedi uviedla, že obvinený si vyživovaciu povinnosť voči deťom plní nepravidelne a v rôznych výškach. Do augusta 2009 platil mesačne vo výške 300,- eur, v čom bolo bežné i zameškané výživné. Potom už platil rôzne sumy od 20,- eur do 50,- eur. V dôsledku neplatenia výživného deti núdzou netrpia, snaží sa im zabezpečiť všetky potreby v rámci svojich možností. Okrem platu poberá náhradné výživné, podľa platieb výživného od bývalého manžela, a to od októbra roku 2010. Svedkyňa dňa 20.12.2011 vo svojom výsluchu uviedla, že obvinený jej uhradil dňa 07.12.2011 nedoplatok na výživnom za rok 2009 vo výške 834,- eur, dňa 07.12.2011 sumu 1402,- eur a dňa 07.12.2011 sumu 948 eur, zároveň uhradil dňa 14.12.2011 bežné výživné za mesiac december vo výške 232,- eur, o čom predložila poštový poukaz. Tým má obvinený do konca roka uhradené stanovené výživné.  
	Z rozsudku Okresného súdu Dolný Kubín spisová značka 8P 276/2008, zo dňa 26.02.2009 a z rozsudku Okresného súdu Námestovo sp. zn. 5C 230/2008, zo dňa 08.09.2009 vyplýva, že súd zveril po rozvode mal. XXXXX, nar. XXXXX XXXXX, nar. XXXXX XXXXX, nar. XXXXX a XXXXX, nar. XXXXX  do osobnej starostlivosti matky XXXXX a otcovi uložil povinnosť prispievať na výživu mal. XXXXX sumou 73,- eur, mal. XXXXX sumou 63,- eur, mal. XXXXX sumou 53,- eur a mal. XXXXX sumou 43,- eur mesačne k rukám matky.    
Prečinu zanedbania povinnej výživy podľa § 207 odsek  1, ods. 3 písm. b) Trestného  zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného a čin spácha závažnejším spôsobom konania. 
Podľa § 86 písmeno  a)  Trestného zákona  trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Vykonaným skráteným vyšetrovaním bolo  preukázané, že obvinený uhradil XXXXX dlžné výživné v celom rozsahu a tým došlo ku zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 písmeno  a)  Trestného zákona. 
	Predmetom skráteného vyšetrovania bola tiež skutočnosť, či zanedbanie povinnej výživy nemalo  trvalo nepriaznivé následky, t. j. také následky, ktoré nie je možné napraviť alebo odstrániť ani dodatočným splnením vyživovacej povinnosti páchateľom. Ide spravidla o následky vo forme poškodenia telesného alebo duševného zdravia a vývoja oprávnenej osoby, ku ktorým došlo v dôsledku nesplnenia vyživovacej povinnosti páchateľom. 
Z vykonaného dokazovania vyplýva, že u mal. detí nedošlo k vyššie uvedeným  trvalo nepriaznivým následkom v dôsledku neplnenia si vyživovacej povinnosti obvineným. Svedkyňa poškodená XXXXX uviedla, že deti núdzou netrpeli a snažila sa zabezpečiť všetky ich potreby.    
Vzhľadom na skutočnosť, že obvinený si dodatočne splnil vyživovaciu povinnosť v celej výške a trestný čin nemal trvalo nepriaznivé následky, došlo k zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 písmeno  a) Trestného zákona.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Vajzerová
prokurátorka